Regering hof toe gesleep oor reuseskenking aan Kuba(Foto: Kubaanse ambassade in SA/Facebook) Die burgerregteorganisasie AfriForum gaan die howe nader om ’n dringende interdik te bekom om die regering te verhoed om ’n “irrasionele en onwettige” skenking van R50 miljoen aan die Kubaanse regering te maak. Maroela Media het vroeër berig dié skenking het volgens die regering ten doel om die voedseltekort in Kuba te help pak. AfriForum se aansoek sal nou ook ’n hersieningsaansoek insluit om die regering se besluit rakende die skenking om te keer. “Dit is verregaande om in die huidige sosio-ekonomiese toestande so ’n reusebedrag aan ’n ander land te wil skenk. Om die waarheid te sê, dit is ’n absolute belediging vir landsburgers,” sê Reiner Duvenage, veldtogbeampte vir strategie en inhoud by AfriForum. AfriForum het vroeër vandeesmaand in ’n prokureursbrief aan die departement van internasionale betrekkinge en samewerking (Dirco) ’n geskrewe verduideliking en redes geëis vir die aankondiging dat die regering die reuseskenking aan Kuba wil maak. AfriForum het toe daarop aangedring dat geen geld na Kuba oorgeplaas moet word nie aangesien geen redes vir die besluit aan lede van die publiek verskaf is nie. Die organisasie het ook ’n verduideliking geëis oor waar die geld vir die skenking vandaan kom en hoe dit geregverdig kan word in Suid-Afrika se huidige sosio-ekonomiese konteks. Duvenhage sê die regering het op AfriForum se skrywe gereageer, maar die organisasie is nie tevrede met die verduidelikings wat aangebied is nie – vandaar die regsaksie. Die organisasie hou vol die besluit is geneem sonder enige parlementêre oorsig en sonder om gehoor te gee aan die Wet op Openbare Finansiële Bestuur.